**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 07-30-2381-2/16**

**Podgorica, 29.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi NVO Mans br. 16/100988 od 24.10.2016. godine izjavljene radi poništaja akta Skupštine Crne Gore broj: 00-41/16-50/1 od 10.10.2016.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 11.11.2016. godine, donio:

**R J E Š E NJ E**

Žalba se odbija kao neosnovana

**O b r a z l o ž e nj e**

Prvostepeni organ je donio akt broj: 00-41/16-50/1 od 10.10.2016.godine, po osnovu podnijetog zahtjeva br. br. 16/100988 od 05.10.2016.godine , kojim je traženo da se omogući pristup „kopiji svih izdatih putnih naloga za upravljanje službenim vozilima za period od 26.09.2016. godine do 02.10.2016, dokument treba da uključuje evidenciju utroška goriva i maziva i evidenciju kretanja vozila, provedenog vremena i učinka“, dostavljanjem puta e-maila, u skladu sa članom 26 stav 2 Zakona o slobodnom pristupu informacijama, te obavještava da je tražena informacija odnosno putni nalog za upravljanje službenim vozilima, izdat u Skupštini Crne Gore u periodu od 26.09.2016. do 02.10.2016.godine, objavljena i dostupna na internet stranici Skupštine Crne Gore adresa <http://www.skupstina.me/images/dokumenti/analiticke_kartice/44>.pdf te da shodno stavu 1 istog člana Zakona, Skupština Crne Gore nije dužna da istoj omogući.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog nepotpuno i nepravilno utvrđenog činjeničnog stanja i povrede pravila postupka. Da je dana 05.10.2016. godine upućen zahtjev za pristup informacijama kojim je od Skupštine Crne Gore traženo da dostavi kopiju svih izdatih putnih naloga za upravljanje službenim vozilima za period od 26/09/2016 do 02/10/2016., dokument treba da uključuje: evidenciju troškova goriva i maziva i evidenciju kretanja vozila, provedenog vremena i učinka. Navodi se da je dana 10.10.2016. godine Skupština Crne Gore dostavila akt broj: 00-41/16-50/1 od 10.10.2016. godine kojim obavjestava da je tražena informacija javno objavljena na sajtu tog organa. Žalilac ističe da je u postupku donošenja osporenog akta prvostepeni organ na štetu žalioca povrijedio zakon, te da shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti , te da je prema stavu 2 istog člana propisano u slučaju iz stava 1 ovo člana organ vlasti dužan je da, u roku od pet dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena. Žalilac ističe da je pretragom internet stranice, na koju prvostepeni organ upućuje, pronašao putne naloge za navedeni period, međutim isti ne sadrže sve potrebne podatke i nijesu u skladu sa obrascem putnog naloga koji je definisan Pravilnikom o obrascu putnog naloga, načinu njegovog izdavanja i vođenju evidencije izdatih putnih naloga. Kako je prvostepeni organ je izostavio djelove obrasca koji su definisani pravilnikom: evidenciju utroška goriva i maziva, evidencija kretanja vozila, provedenog vremena i učinka iz istog nije moguće utvrditi da li je došlo do zloupotrebe vozila u predizbornim kampanjama. Žalilac u bitnom navodi da je, shodno navedenom, nesporno da prvostepeni organ nije objavio informaciju traženu zahtjevom, već se na istoj nalazi nepotpun putni nalog, koji je kao takav neupotrebljiv. Prema tome, kako su predmet zahtjeva bili puni nalozi sa svim potrebnim informacijama, a prema navedenom Pravilniku, jasno je da informacije na koje nas prvostepeni organ upućuje ne odgovaraju traženim. Naime, žalilac ističe da informacija na koju Skupština Crne Gore upućuje nije relevantna, niti suštinski odgovara informaciji traženoj zahtjevom za slobodan pristup informacijama, zbog čega je prvostepeni organ pogrešno utvrdio činjenično stanje i na osnovu toga pogrešno ograničio pristup traženoj informaciji. Predlaže da Savjet Agencije poništi akt Skupština Crne Gore broj: 00-41/16-50/1 od 10.10.2016. godine i meritorno

Prvostepeni organ u odgovoru na žalbu broj 00-41/16-50/4 od 31.10.2016. godine naveo da je žalba neosnovana. Da je Skupština Crne Gore, obavještenjem o objavljivanju informacije, br. 00-41 /16-50/1 od 10. oktobra 2016. godine, informisala podnosioca zahtjeva za pristup informacijama da je tražena informacija, odnosno putni nalog za upravljanje službenim vozilom, izdat u Skupštini Crne Gore, u periodu od 26. septembra do 2. oktobra 2016. godine, objavljena i dostupna na internet stranicama Skupštine Crne Gore na adresi http://www.skupstina.me/images/dokumenti/analiticke\_kartice/44.pdf čime je omogućen pristup traženoj informaciji. U daljem navodi da predmetni zahtjev za pristup informacijama nijesu bili putni nalozi sa svim potrebnim informacijama" već je predmetnim zahtjevom tražen pristup kopiji svih izdatih putnih naloga za upravljanje službenim vozilima, za period od 26. septembra do 2. oktobra 2016. godine. Članom 32 stav 3 Zakona o finansiranju političkih subjekata i izbornih kampanja (,.S1. list Crne Gore", br. 52/14 i 76/15) je propisano da svi državni organi, organi državne uprave, organi lokalne samouprave, organi lokalne uprave, javna preduzeća, javne ustanove, državni fondovi i privredna društva čiji je osnivač i/ili većinski ili djelimični vlasnik država ili jedinica lokalne samouprave dužni su da na svojoj internet stranici, objavljuju scdmodnevno sve izdate putne naloge za upravljanje službenim vozilima, od dana raspisivanja do dana održavanja izbora." Shodno navedenom članu, na internet stranci Skupštine Crne Gore se objavljuju sedmodnevno svi izdati putni nalozi za upravljanje službenim vozilima, na koju je podnosilac zahtjeva za pristup informacijama obavještenjem upućen.U daljem se navodi da je mišljenje Skupštine Crne Gore da je na osnovu izloženog, evidentno da su predmet zahtjeva za pristup informacijama izdati putni nalozi, kao i da je Skupština Crne Gore objavila informaciju traženu predmetnim zahtjevom, odnosno da informacija na koju Skupština Crne Gore upućuje odgovara traženoj. Napominju da izdati putni nalog za upravljanje službenim vozilom, do njegovog zaključenja, ne može sadržati podatke o potrošnji goriva, te da objavljeni putni nalog za upravljanje službenim vozilom nije nepotpun. U daljem se u bitnom navodi da Skupština Crne Gore nije povrijedila Zakon niti je donošenjem akta Skupštine Crne Gore uskraćeno zakonsko pravo na slobodan pristup informacijama štaviše, da je Skupština Crne Gore sprovela postupak po zahtjevu za pristup informacijama u skladu sa Zakonom o slobodnom pristupu informacijama, tj. potpuno i pravilno utvrdila činjenično stanje, postupila u skladu sa pravilima postupka i pravilno primijenila materijalno pravo, tako da nema osnova za poništavanje akta i meritorno odlučivanje Savjeta Agencije za zaštitu ličnih podataka i slobodan pristup informacijama, pa predlažu da Savjet Agencije odbije žalbu Vesclina D. Radulovića kao neosnovanu, tim prije što je povodom podnijetog zahtjeva za pristup informacijama dostavljeno obavještenje o objavljivanju informacije i, po izjavljivanoj žalbe, dostavljena kopija predmetnog putnog naloga, zaključenog na dan 16. oktobar 2016. godine, koji sadrži podatke o utrošku goriva.

Nakon razmatranja spisa predmeta, žalbenih navoda, odgovora na žalbu i neposrednog uvida na linku http://www. skupstina.me/images/dokumenti/analiticke\_kartice/44. pdf na kom je objavljena tražena informacija zahtjevom za slobodan pristup informacijama br. 16/100988 i to: Putni nalog za službeno i drugo vozilo broj 166/16, Savjet Agencije je našao da je žalba neosnovana.

Član 235 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 26 Zakona o slobodnom pristupu informacijama propisano je da organ vlasti nije dužan da omogući pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti te je organ vlasti dužan, u roku od pet dana od dana podnošenja zahtjeva, u pisanoj formi, obavijesti podnosioca zahtjeva o tome gdje je i kada tražena informacija javno objavljena. Kako je Skupština Crne Gore u zakonskom roku podnosiocu zahtjeva dostavilo obavještenje broj: 00-41/16-50/1 od 10.10.2016. godine u kom se navodi da su tražene informacije javno dostupne na web sajtu [www.skupština.me](http://www.skupština.me), te je Savjet Agencije uvidom neposredno na link http://www. skupstina.me/images/dokumenti/analiticke\_kartice/44. pdf utvrdio da je objavljena tražena informacija i to: Putni nalog za službeno i drugo vozilo broj 166/16, te je Savjet Agencije utvrdio da je Skupština Crne Gore pravilno primjenila materijalno pravo i član 26 Zakona o slobodnom pristupu informacijama, na način što je obavještenjem dalo jasan link gdje se može pronaći tražena informacija na internet stranici Skupština Crene Gore te je našao da je žalba neosnovana. Žalbeni navodi koji se odnose na osporavanje kvaliteta objavljene informacije nijesu predmet nadležnosti Agencije za zaštitu ličnih podataka i slobodan pristup informacijama već samo činjenica da li je informacija koja je predmet zahtjeva za slobodan pristup informacijama javno objavljena što je utvrđeno uvidom u intenet stranicu Skupštine Crne Gore i dokumetaciju dostavljenu od strane prvostepenog organa, te upućujemo podnosioca na nadležan organ Agenciju za sprečavanje korupcije i druge organe koji su zaduženi da prate kvalitet objavljenih informacija.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**